**Români de pe ambele maluri ale Prutului vor transmite un mesaj de unitate la Summitul de la Sibiu**

**Platforma Unionistă Acțiunea 2012 împreună cu alte organizații unioniste de pe ambele maluri ale Prutului organizează joi, 9 mai, la Sibiu o manifestație pentru a transmite liderilor europeni un mesaj de unitate, sub sloganul ,, România and Moldova, better together”.**

,*,Summitul UE de la Sibiu reprezintă o șansă unică a românilor din stânga și dreapta Prutului pentru a comunica un mesaj de unitate șefilor de stat și de guverne ale UE, care se vor întruni pentru a decide viitorul europei. Atenţia de care se bucură România în perioada în care deţine preşedinţia Consiliului Uniunii Europene, constitue un moment favorabil pentru a transmite clar și răspicat liderilor europeni că singura șansă de integrare a Republicii Moldova în Uniunea Europeană este prin Unirea cu România, precum şi pentru a internaţionaliza doleanţele românilor de a se reuni într-un singur stat*”, a declarat Ștefan Lupu, Președintele Platformei Unioniste Acțiunea 2012.

Amintim că în anul 2018, an al Centenarului, Parlamentul României a adoptat a declaraţie solemnă pentru celebrarea Unirii Basarabiei cu Ţara Mamă, România. „Parlamentul României constituit în şedinţa solemnă la împlinirea a 100 de ani de la înfăptuirea Unirii Basarabiei cu Patria-Mamă, astăzi, 27 martie 2018, consideră ca fiind pe deplin legitimă dorinţa acelor cetăţeni ai Republicii Moldova care susţin unificarea celor două state ca o continuare firească în procesul de dezvoltare şi afirmare a naţiunii române şi subliniem că acest act depinde de voinţa acestora şi declară că România şi cetăţenii ei sunt şi vor fi întotdeauna pregătiţi să vină în întâmpinarea oricărei manifestări organice de reunificare din partea cetăţenilor Republicii Moldova, ca o expresie a voinţei suverane a acestora”, se arată în textul declaraţiei.

**Platforma Unionistă Acțiunea 2012 25 aprilie 2019**